b'\n_START_ARTICLE_\nFranc Kalister\n_START_SECTION_\n\xc5\xbdivljenjepis\n_START_PARAGRAPH_\nRodil se je 14. oktobra 1839 v Slavini pri Postojni. Podobno kot njegovega bratranca Josipa Gorupa je tudi njegovo \xc5\xa1olanje podpiral bogati stric Janez Kalister. Po stricovi smrti sta Franc in Josip postala glavna dedi\xc4\x8da njegovega ogromnega premo\xc5\xbeenja, ki sta ga naprej upravljala v skupnem podjetju Kalister & dedi\xc4\x8di v Trstu._NEWLINE_Z Josipom naj bi se poslovno raz\xc5\xa1la zaradi prevelikih razlik v zna\xc4\x8daju in na\xc4\x8dinu \xc5\xbeivljenja. Gorup je bil izvrsten finan\xc4\x8dnik, preudaren, skromen in racionalen ter je za svojo \xc5\xa1tevilno dru\xc5\xbeino na Reki, kjer je videl nove poslovne izzive in kamor se je preselil s svojo dejavnostjo, kmalu zgradil preprosto vilo. Kalister je kot mogo\xc4\x8den podjetnik za svojo le \xc5\xa1tiri\xc4\x8dlansko dru\xc5\xbeino v Trstu zgradil veliko razko\xc5\xa1no pala\xc4\x8do Kalister, ki je \xc5\xa1e danes simbol slovenske podjetnosti v Trstu. Pala\xc4\x8da stoji blizu \xc5\xbeelezni\xc5\xa1ke postaje. Kot izjemen poslovne\xc5\xbe in predvsem ladjar se je povzpel med najuspe\xc5\xa1nej\xc5\xa1e Tr\xc5\xbea\xc4\x8dane. Sicer ni bil tako uspe\xc5\xa1en kot stric in Gorup, vendar je bil \xc5\xa1e vedno med najbogatej\xc5\xa1imi Slovenci svojega \xc4\x8dasa._NEWLINE_Tudi on je bil, tako kot stric in bratranec, velik slovenski domoljub in denarni podpornik slovenskih dru\xc5\xa1tev v Trstu. Precej je daroval za socialne, gospodarske, politi\xc4\x8dne in kulturne namene ter s \xc5\xa1tipendijami podpiral slovenske dijake in \xc5\xa1tudente. Skupaj z bratrancem Josipom je v rojstni vasi dal postaviti novo \xc5\xa1olo. Finan\xc4\x8dno je podpiral tudi izhajanje \xc4\x8dasopisa Edinost in mu pomagal do lastne tiskarne._NEWLINE_Umrl je 27. novembra 1901 v Trstu. Bogastvo, ki ga je ustvaril, je za\xc4\x8delo po\xc4\x8dasi kopneti. Prvi sin je umrl \xc5\xbee pred njegovo smrtjo, po smrti drugega leta 1948, ki je po dveh zakonih ostal brez potomcev, pa je tako ta veja rodbine Kalister ugasnila._NEWLINE_Kalister je bil znan kot velik zbiratelj umetnin in je ustvaril zavidljivo zbirko takratnega slikarskega modernizma. Po njem je v Trstu poleg omenjene pala\xc4\x8de ostal \xc5\xa1e en pomemben kulturnozgodovinski objekt. To je dru\xc5\xbeinski mavzolej na pokopali\xc5\xa1\xc4\x8du sv. Ane, ki je med grobnimi kapelami na za\xc4\x8detku 20. stoletja veljal za najlep\xc5\xa1ega.'